GiliGold/VAD_KnessetCorpus huggingface dataset:
פרופ' יצחק שקד: אני דור שביעי בירושלים, השתתפתי בכל מלחמות ישראל- -
פרופ' יצחק שקד: - - אני אחד מהעם.
אמנון כהן: אדם מקבל תפקיד 30 שנה, הוא חושב שהוא כבר - - -
נחום פרנקל: הוא לא 30 שנה, הוא שנה בתפקיד.
פרופ' יצחק שקד: אני פשוט רוצה שאולי ייעשה ניסיון לרדת לסוף דעתי.
פרופ' יצחק שקד: הדבר הוא לחלוטין לא מעשי מפני שיש 70,000 נכי צה"ל.
פרופ' יצחק שקד: אם אני אראה אפילו 10% מאלה שרוצים לראות אותי – אני לא אוכל לעשות כלום.
אמנון כהן: יש 6.5 מיליון אזרחים במדינת ישראל, כולם רוצים להיפגש עם חבר כנסת - אם אני אעשה חישוב – לא כולם יפנו אליך וצריכים אותך כל הזמן.
אמנון כהן: אם יש מקרה שיושב-ראש ועדה לא נפגש – אין דבר כזה.
פרופ' יצחק שקד: כמות הפניות לפגישה היא כל כך גדולה, שאו שאני רואה את כולם, או שאני לא רואה אף אחד כי אני לא יכול לעשות אפליה בין נכה לנכה.
אמנון כהן: עצם זה שיש עיקרון שאומר:
אמנון כהן: אני לא נפגש עם אף אחד - לא יכול להיות דבר כזה.
פרופ' יצחק שקד: בלתי אפשרי.
פרופ' יצחק שקד: זה לא מעשי.
אמנון כהן: גם אני יכול להגיד: בלתי אפשרי שאפגש כי יש פה עוד 70,000.
אמנון כהן: זה אותו דבר – 70,000 יבואו אלי.
אמנון כהן: הרי לא כולם באים.
פרופ' יצחק שקד: הרבה מאוד באים.
אמנון כהן: רובם מקבלים את הטיפול, אולי לא תמיד הם שבעי-רצון – יש דרכים משפטיות, יש ארגון, הנכה לוקח עורך-דין, אבל אם מישהו רוצה להיפגש עם פרופ' שקד, לא ייתכן שהוא לא יוכל.
נחום פרנקל: אדוני יושב-ראש הוועדה, אני רוצה לומר ברשותך.
נחום פרנקל: אני במשך השבוע רואה עשרות נכים, ואני מבקש את יושבי-ראש הוועדה – בין אם מדובר בעליונה ובין אם מדובר במחוזית – להשתתף בדיון שאני מקיים, ובאותם מקרים שיש צורך לשתף את יושב הראש, הוא משתתף בדיון אצלי יחד אתי.
נחום פרנקל: אני רוצה שתצויר התמונה האמיתית ולא תתקבל תמונה מוטעית.
אמנון כהן: מתי יבוא אליך יושב-ראש ועדה עליונה?
נחום פרנקל: מתי שצריך.
נחום פרנקל: אדוני, מתי שצריך.
נחום פרנקל: יושב-ראש הוועדה העליונה, בשבוע שעבר, ישב אצלי יחד עם נכה.
נחום פרנקל: מתי שצריך, לא תמיד צריך.
אמנון כהן: תודה רבה לכולכם, אני רוצה לסכם את הדיון של היום.
אמנון כהן: אני אישית יוצא בתחושה מאוד קשה, וציינתי כמה פעמים למה אני מקיים את הדיון הזה.
אמנון כהן: אני חושב שוועדות רפואיות באגף השיקום במשרד הביטחון אמנם מטפלות בהרבה מאוד אנשים, אבל באופן נורמטיבי קיים חוסר רגישות, יש גם מין זלזול באנשים ויש פגיעה כתוצאה מכך בהרגשתם, בכבודם של נכי צה"ל.
אמנון כהן: אנחנו נעקוב יחד אתכם אחר החלטת בית המשפט, ואני פונה שוב לארגון נכי צה"ל – אתם ארגון מאוד חשוב, עושים עבודה נאמנה.
אמנון כהן: תשבו עם אנשי מקצוע – אנחנו אמנם לצערנו כמדינת ישראל, הכי מומחים כנראה בתחום של נכי מלחמות – אבל אולי יש עוד גופים בעולם שיכולים לסייע בידכם למצוא דרך טובה שהמערכת, כמערכת, תוכל להתמודד והן שכמדינה נוכל להתמודד – איזשהו מודל חיקוי בנושא.
משה מוץ מטלון: אפשר גם מילה טובה על משרד הביטחון, אם תרשה לי.
אמנון כהן: מילה טובה יש תמיד.
אמנון כהן: את העבודה הם צריכים לעשות.
אמנון כהן: אנחנו דנים בביקורת.
אמנון כהן: זו ועדה לענייני ביקורת המדינה.
אמנון כהן: מה שהם עושים ראוי לשבח, יישר כוח על הכל.
אמנון כהן: אני יודע שזאת עבודה לא קלה – לטפל ב- 70,000 נכים בשנה – ואני מעריך ומוקיר את עבודתכם, אבל את התיקונים הקלים, הליקויים בהתנהגות, חייבים לשנות, ועל כך אני מבקש לעמוד.
נחום פרנקל: אני מבקש לקבל את הפרוטוקול.
אמנון כהן: תקבל, ואני מבקש לקבל השתלשלות האירועים של מר יצחקי, בכתב.
אמנון כהן: על פי סדר היום, אנחנו דנים היום בשני נושאים: (1) הנחת דו"ח נציבות תלונות הציבור מס' 30; (2) מינוי מנהל לנציבות תלונות הציבור, לפי סעיף 32 לחוק מבקר המדינה.
אמנון כהן: בסיום הדיון הראשון נקיים דיון אחר בנושא:
אמנון כהן: אישור סיכומיה והצעותיה של הוועדה לענייני ביקורת המדינה לדו"ח 53ב של מבקר המדינה.
אמנון כהן: אני פותח כעת את הדיון הראשון בנושא הנחת דו"ח נציבות תלונות הציבור מס' 30.
אליעזר גולדברג: אדוני יושב ראש הוועדה, אני מתכבד להגיש לך את הדו"ח השנתי מס' 30 של נציב תלונות הציבור.
אמנון כהן: אנחנו נעיין בדו"ח ונלמד אותו, וכמנהגנו נקיים גם מספר דיונים בנושאים שהועלו בו.
אמנון כהן: כולנו יודעים שלציבור חשוב מאוד שנטפל בדברים.
אמנון כהן: אם יש ליקויים במערכות שלנו, אנחנו צריכים לתקנן כמובן.
אליעזר גולדברג: ברשותך, אדוני היושב ראש, הייתי מבקש למסור מספר פרטים שיאירו את עיני הוועדה.
אליעזר גולדברג: הכל כתוב בדו"ח, אבל בכל זאת חשבתי לנכון להוסיף מספר מילים.
אליעזר גולדברג: בשנת 2003 הוגשו כ-6,200 תלונות – זהו מספר התלונות השנתיות הממוצע בשנים האחרונות.
אליעזר גולדברג: במהלך השנה, הנציבות טיפלה בכ-8,000 פניות, והדיון בפניות הסתיים בכ-6,400 פניות.
אליעזר גולדברג: פירושו של דבר הוא שאנחנו טיפלנו בכ-80% מהתלונות שהיו מונחות על שולחננו.
אליעזר גולדברג: נשארו תלונות נוספות מהשנה הקודמת, וסיימנו לטפל בכ-97% מהן.
אליעזר גולדברג: נתון חשוב שיש להדגישו הוא שכ-36% מהתלונות נמצאו מוצדקות.
אליעזר גולדברג: מספר זה אינו מניח את דעתי, ואני יכול להניח שגם הוועדה תחשוב כמוני.
אופיר פינס-פז: האם זו עלייה בהשוואה לשנים קודמות?
אליעזר גולדברג: זו איננה עליה בהשוואה לשנים הקודמות, אבל גם בשנים הקודמות לא הייתי מרוצה מהתופעה הזו.
אליעזר גולדברג: אני חושב שצריך לעשות הרבה כדי שאחוז התלונות המוצדקות יפחת.
אליעזר גולדברג: הגופים המובילים במספר התלונות שהוגשו נגדם הם: הביטוח הלאומי, משרד הפנים, המשטרה והאוצר.
אליעזר גולדברג: לגבי הביטוח הלאומי, אבקש לציין שמספר התלונות המוצדקות עלה בהשוואה לשנה שחלפה.
אליעזר גולדברג: הנושאים לגביהם התייחסו התלונות נוגעים לשירותי רווחה – 25% מהתלונות נגעו לשירותי רווחה.
אליעזר גולדברג: 16% מהתלונות נגעו למתן שירות לציבור, וכאן יש לציין ש-47% מהתלונות בנושא זה נמצאו מוצדקות.
אליעזר גולדברג: 10% מהנושאים התייחסו לשירותים מוניציפליים, וגם כאן 46% מהתלונות בנושא זה נמצאו מוצדקות.
אליעזר גולדברג: הנושאים בהם עוסקת נציבות תלונות הציבור הנם רבים ומגוונים.
אליעזר גולדברג: לא כל התלונות מעניינות את הציבור, אבל כל אחת מהן מעניינת מאוד את מי שהתלונן.
אליעזר גולדברג: בדו"ח תמצאו מספר דוגמאות לתלונות, אבל כפי שציינתי, המגוון הוא גדול.
אליעזר גולדברג: המסקנה שלי היא שעובדי הציבור לא הפנימו כולם את העובדה שהם משרתי הציבור, ולא אדוניו של הציבור.
אליעזר גולדברג: נתקלנו במקרים של אטימות מצד עובדי ציבור, במקרים של נוקשות יתירה וחסרת היגיון, באדישות ובהתנהגות בלתי הולמת.
אליעזר גולדברג: אלו הם דברים שניתן לתקנם, וחובה על הרשויות המופקדות על כך לעשות הכל כדי שעובדי הציבור ישרתו את הציבור כפי המוצפה מהם.
אליעזר גולדברג: התופעות הן לפעמים בלתי מובנות.
אליעזר גולדברג: אפשר לומר שאנחנו מוצפים בתלונות על כך שהאזרח לא נענה לפנייה.
אליעזר גולדברג: אנחנו לא נוגעים כאן בנושאי תקציב, אנחנו מדברים על כך שעובד הציבור לא משיב לאזרח שפונה – הם לא עונים, ואפילו לא מאשרים את קבלת המכתב.
אופיר פינס-פז: האם היית מציע לנו לייצר סקנציה חוקית, שתחייב עובד ציבור להשיב על פניות, אדוני המבקר?
עוזי ברלינסקי: קיימת סנקציה, היא לא מופעלת.
אליעזר גולדברג: אני חושב שהסנקציה קיימת, והיא בגדר עבירת משמעת.
אליעזר גולדברג: יש אפשרות להפעיל על עובד שאיננו ממלא את תפקידו כראוי סנקציה באופן כזה.
אליעזר גולדברג: במשרדים מסויימים לא עונים, לא מאשרים קבלת מכתבים ולא עונים לגופן של פניות.
אליעזר גולדברג: אלו הם דבריי הקצרים, וכל יתר הדברים הרי הם כתובים בספר המונח בפניכם.
אמנון כהן: כחברי כנסת, הדברים שציינת חשובים מאוד מצד אחד, וחמורים מאוד מן הצד השני.
אמנון כהן: כאן בוועדה, בהשתתפות נציב שירות המדינה, אנחנו מתכוונים לחפש דרך לרענן נהלים, לענות לטלפונים בצורה אדיבה ולהשיב למכתבים – ולעניין, לא לכתוב תשובה כדי לצאת ידי חובת המענה, כאשר התשובה לא אומרת למעשה שום דבר.
אמנון כהן: התלונות נגעו לכל משרדי הממשלה כמעט – משרד החינוך, התרבות והספורט, נציבות שירות המדינה, משרד האוצר, משרד התחבורה, משרד הפנים, הרשויות המקומיות, משרד הביטחון, משטרת ישראל ומנהל מקרקעי ישראל.
אמנון כהן: אני בטוח שאנחנו נתחייב לקיים כאן דיונים, וננסה להעלות את הדברים על סדר היום הציבורי כדי להביא לתיקונם, בעזרת השם.
אמנון כהן: בנוסף, אני רוצה להודות למנהל נציבות תלונות הציבור במשרד מבקר המדינה, מר אביגדור רביד.
אמנון כהן: זהו הדו"ח האחרון אותו הכנת, ועל פי סיכומו של מבקר המדינה אני רואה שתרמת רבות לכל נושא תלונות הציבור – באיכפתיות וברפורמה הפנימית שעשית.
אמנון כהן: זוהי עבודה מצויינת, ובשם כל אותו ציבור ששלח אליכם פניות ונענה, אנחנו מודים לך.
אמנון כהן: הבנתי שכ-80% מהפניות טופלו וקיבלו מענה, והלוואי שמשרדי הממשלה היו עובדים כך.
אמנון כהן: אני רוצה להודות לך בשם כל אותם אנשים שייצגתם.
אמנון כהן: אתם לפחות הקלתם עליהם את הקשיים שהיו כרוכים בנושא ביורוקרטי כזה או אחר, ועלינו לזכור כי מאחורי כל מכתב עומד האדם, המשפחה והסביבה.
אמנון כהן: תודה רבה לך בשם כולם.
אופיר פינס-פז: ראשית, אני מצטרף לברכותיך למר רביד, במחיצתו היה לי הכבוד והעונג לעבוד כחבר הוועדה לענייני ביקורת המדינה וכחבר כנסת.
אופיר פינס-פז: מר רביד, העובדה שהפעם לא הגשתי למשרדך תלונות היא לא משום שאני סבור שהמצב השתפר פלאים, אלא משום שרוב התלונות שהגשתי בדוחות הקודמים היו קשורים למערכת המשפט הישראלית, ומרגע שהוקמה נציבות תלונות הציבור בבית המשפט, נוצרה כתובת חשובה שצריכה לטפל במערכת המשפטית, ואכן הדברים כך קורים.
אופיר פינס-פז: אני רוצה לאחל הרבה מאוד הצלחה למר דורי פינטו, שכמובן אתמוך במינויו למנהל נציבות תלונות הציבור.
אופיר פינס-פז: אדוני המבקר, אני מכיר את דורי פינטו במסגרת תפקידי כיושב ראש ועדת חוקה, חוק ומשפט לשעבר, במסגרת תפקידו בסניגוריה הציבורית.
אופיר פינס-פז: אני חושב שהמינוי ראוי לתמיכה, ושיהיה בהצלחה.
אופיר פינס-פז: לגוף העניין, אני שותף לדעתך שאחוז התלונות שנמצאו מוצדקות – 36% – הוא מספר גבוה וחמור מאוד.
אופיר פינס-פז: זה מוכיח את העובדה שלציבור אין למי להלין, אלא לפנות לנציבות.
אופיר פינס-פז: בנוסף, מסתבר שהתלונות הן תלונות אמיתיות, ולא תלונות שווא.
אופיר פינס-פז: אני מניח שבחלק גדול מהתלונות שהוגדרו בסופו של דבר כלא מוצדקות היה בסיס מסויים של צדק, אלא שהתלונה לא נמצאה מוצדקת באופן מוחלט.
אופיר פינס-פז: לגבי עובדי ציבור שלא טיפלו כראוי בנושאים עליהם הם מופקדים, מי שהתלונות כנגדם נמצאו מוצדקות על ידי הנציב – יש להגיש לנציב שירות המדינה ולגורמים האחרים הנוגעים לרשויות אחרות, שהנציב איננו מופקד עליהן, רשימה שמית מסודרת.
אופיר פינס-פז: שיטה כזו תאפשר טיפול ברמה המשמעתית כלפי אותם אנשים, אשר יכלול הגשת דין וחשבון לנציב על האופן שבו הדברים נעשו וטופלו.
אופיר פינס-פז: לא יכול להיות שדו"ח כזה בא לעולם, והאנשים שבעצם אשמים בדו"ח לא מופיעים בו.
אופיר פינס-פז: אנחנו לא יודעים מי הם; אנחנו לא יודעים אם מישהו נזף בהם או הביא אותם לדין משמעתי; אנחנו לא יודעים האם מישהו דרש מהם דין וחשבון; אנחנו לא יודעים האם יש סיכוי שבשנה הבאה התלונות כנגדם יטופלו באופן אחר על ידם.
אופיר פינס-פז: הם ממשיכים כרגיל, כאילו הדו"ח הזה לא קיים.
אופיר פינס-פז: נדמה לי שזה לא נכון.
אופיר פינס-פז: אדוני היושב ראש, אני חושב שהוועדה צריכה לדון באופן הטיפול באנשים שלא נותנים את השירות.
אופיר פינס-פז: אנחנו צריכים לחשוב על דרכים חוקיות ואחרות, אבל אסור להמשיך בשיגרה בנושאים הללו.
אופיר פינס-פז: לגבי הנושאים הקשורים לפיטורין על רקע גילוי שחיתות: בעיניי, זהו הנושא החמור ביותר.
אופיר פינס-פז: ראיתי שבדו"ח מופיעות תלונות מוצדקות.
אופיר פינס-פז: לא ייתכן שעובדי ציבור החושפים שחיתויות ונאבקים מאבק קשה במימסד ובמערכת ומסכנים את מקור פרנסתם, יפוטרו בסופו של דבר על רקע העובדה שהם חשפו ליקויים ושחיתויות.
אופיר פינס-פז: הדעת לא סובלת את הענין הזה.
אופיר פינס-פז: אני רוצה להזכיר לכם שהיום בבוקר הרמטכ"ל אמר מילה אולי שלא במקומה, וכבר שואלים האם מאריכים לו את התפקיד בשנה אחת, וכבר קוראים לו לבירור – כל העולם כבר מתעסק בכך.
אופיר פינס-פז: בסך הכל הוא אמר דבר שאיננו קשור חלילה לנושאים של שחיתויות; הוא אמר דברי ביקורת מרומזים ומנומסים, בדחילו וברחימו, וכל המדינה גועשת.
אופיר פינס-פז: ואילו כאן, אנשים מפוטרים על רקע העובדה שהם לחמו במימסד שבו הם עובדים ועל רקע גילוי שחיתויות.
אופיר פינס-פז: לדעתי, מי שמפטר עובד כזה צריך להיות מפוטר בעצמו.
אופיר פינס-פז: אני מקווה שנצליח לעשות את זה.
אופיר פינס-פז: ומילה נוספת שלא קשורה לנושא הדיון, אלא נוגעת לפרשת טננבאום.
אופיר פינס-פז: ראשית, אני שמח שאני וחברי כנסת נוספים קלענו לדעת גדולים, והמבקר החליט לחקור את פרשת טננבאום.
אופיר פינס-פז: אני חושב שהעניין הזה מתבקש.
אופיר פינס-פז: בנוסף, אני חושב שהמבקר הוא הגורם היחידי בכל רשויות החקירה במדינת ישראל, שמסוגל, יכול וראוי לחקור פרשה בסדר גודל זה.
אופיר פינס-פז: לצערי, כל גורם חקירה בעניין הזה היה מעורב כך או אחרת, ועלול להיות נחקר בידי מבקר המדינה.
אופיר פינס-פז: לכן, זוהי הכתובת הנכונה – ולא ועדת המשנה של ועדת חוץ וביטחון.
אופיר פינס-פז: אני מציע להוריד את הנושא הזה מסדר היום באופן מיידי.
אופיר פינס-פז: מרגע שהתחילה בדיקת מבקר המדינה, כל הרשויות האחרות צריכות לכבד זאת, ולא צריכות לעסוק בזה.
אופיר פינס-פז: לגבי כינוס הוועדה, שמעתי את הדברים שנאמרו בין השיטין בתשובתו של המבקר לפני פתיחת הדיון.
אופיר פינס-פז: נכון הוא שסדר היום של הוועדה תלוי בנו, אבל נדמה לי כי הוא רמז לכך שאולי רצוי שלא נעסוק בכך בשלב זה.
אמנון כהן: אין טעם, כי רצינו להגיש בקשה לחוות דעת.
אמנון כהן: חוות הדעת כבר קיימת ללא הדיון.
אופיר פינס-פז: אם זו גם דעתך, אדוני היושב ראש, בואו ונוריד את הנושא כרגע.
אופיר פינס-פז: אני מניח שנידרש לעניין ברגע שהדו"ח הזה יהיה מוכן.
אמנון כהן: נעבור לסעיף ב' שעל סדר היום – מינוי מנהל לנציבות תלונות הציבור לפי סעיף 32 לחוק מבקר המדינה.
אליעזר גולדברג: סעיף 32 בחוק מבקר המדינה קובע בין היתר כי "מנהל הנציבות יתמנה על ידי הוועדה כפי הצעת נציב תלונות הציבור, ויהיה אחראי לפניו במישרין; על מינוי מנהל הנציבות לא תחול חובת המכרז לפי סעיף 19 לחוק שירות המדינה (מינויים), התשי"ט-1959".
אופיר פינס-פז: מה עומד מאחורי החוק?
אליעזר גולדברג: עד כמה שידוע לי, מבקר המדינה הביא בעבר את ההצעה למנות את נציב תלונות הציבור לאחר שברר, נפגש וראיין מספר מועמדים, והחליט על המועמד שאותו יציע לוועדה.
אליעזר גולדברג: אני החלטתי ללכת בדרך אחרת – מיניתי ועדת איתור, בראשה עמד שופט בית המשפט העליון בדימוס יצחק אנגלרד, וחבריה היו מנכ"ל המשרד וגב' יהודית קרפ, מי היתה המשנה ליועץ המשפטי במשרד המשפטים.
אליעזר גולדברג: הוועדה ראיינה מועמדים, והציעה לי להציע לוועדה למנות את עו"ד דורי פינטו למנהל נציבות תלונות הציבור, וזוהי אכן הצעתי בפני הוועדה.
אליעזר גולדברג: קורות החיים של עו"ד פינטו מונחים בפניכם.
אליעזר גולדברג: אני צירפתי את קורות החיים לבקשה שהגשתי לוועדה.
אליעזר גולדברג: עו"ד פינטו מילא תפקידים חשובים ומרשימים מאוד.
אליעזר גולדברג: אני חושב שיש לשים את עיקר הדגש על העובדה שעו"ד פינטו עסק באופן יומיומי בתחום זכויות האזרח, עובדה שמשקלה רב מאוד לכשעצמה במינוי זה.
אליעזר גולדברג: אם נוסיף על כך את תפקידיו הנוספים בפרקליטות המדינה, את היותו סגן הסניגור הציבורי וממלא מקומו תקופה מסויימת, הרי שכישוריו אינם מצטמצמים לפן המקצועי, אלא נוגעים גם לפן הניהולי של משרד הסניגוריה הציבורית.
אליעזר גולדברג: אני חושב שמכלול הדברים מוביל אל המסקנה לפיה לא רק שלא נמצא מועמד טוב יותר, אלא שאולי לא יכול היה להימצא מועמד טוב יותר מעו"ד פינטו; הוא ממש מתאים מכל הבחינות – המקצועיות, הניסיון, העיסוק – הכל יחד.
אליעזר גולדברג: אני חושב שהוועדה לא צריכה להסס לגבי מינויו של עו"ד פינטו למנהל נציבות לתלונות הציבור.
אליעזר גולדברג: אם יורשה לי, אדוני היושב ראש, הייתי אומר מספר מילים על מנהל נציבות תלונות הציבור, הפורש ב-31 במרץ לאחר 12 שנות עבודה.
אליעזר גולדברג: עו"ד רביד מוריש לעו"ד פינטו משרד שאפשר להתפאר בו.
אליעזר גולדברג: הגשתי קודם את דו"ח נציב תלונות הציבור.
אליעזר גולדברג: מאחורי הדו"ח הזה עומדים עובדים נאמנים ביותר, עובדים הרואים אתגר ואפילו שליחות בעבודה.
אליעזר גולדברג: במשך כל אותן שנים, עו"ד רביד נווט את המשרד, ואם אנחנו מדברים היום על גאוותו של המשרד, צריך לתת לעו"ד רביד את התודה על כך שהמשרד הגיע לאן שהגיע.
אליעזר גולדברג: כמובן שהוא גם ירש את מה שנעשה על ידי קודמיו, אבל התוספת והשיפור שהביא עו"ד רביד למשרד מאז נכנס לתפקידו ראויים להערכה רבה.
אליעזר גולדברג: עו"ד רביד שימש דוגמה ומופת לעובדים.
אליעזר גולדברג: אפשר היה למצוא אותו בעבודה השכם בבוקר, כמו גם בשעות המאוחרות של הלילה.
אליעזר גולדברג: זהו מנהל ששימש דוגמה, וסחף אחריו את יתר העובדים.
אליעזר גולדברג: אני כתבתי בדו"ח מספר דברי הערכה, המשקפים את מעט ההערכה שיש לי כלפי עו"ד רביד.
אליעזר גולדברג: לא כתבתי דברים נוספים כדי שלא להביכו, ואני מרשה לעצמי לקרוא את הדברים: "עו"ד רביד תרם רבות לגיבוש דפוסי עבודתה של הנציבות ולביצור מעמדה כמגינה על האזרח.
אליעזר גולדברג: תחושת השליחות לוותה על ידו במסירות אין קץ לתפקיד, ועל כל אלה ראוי עו"ד רביד להערכה ולתודה.
אליעזר גולדברג: " אני רוצה להוסיף שעו"ד רביד ידע לנהל את המשרד בתבונה רבה.
אליעזר גולדברג: למרות היותו ממונה על נציבות תלונות הציבור, הוא ידע להתייחס לכל עובד ועובד – לא רק בתחום המקצועי, אלא גם בתחום האנושי.
אליעזר גולדברג: דלתו היתה פתוחה לכל עובד שרצה לבוא ולשטוח את בעיותיו.
אליעזר גולדברג: היתה לו אוזן קשבת.
אליעזר גולדברג: כל זה גרם לאווירה הטובה שהיתה במשרד במשך כל תקופת שירותו.
אליעזר גולדברג: באופן אישי, אני מצטער על כך שעו"ד רביד פורש, אבל לוח השנה עושה את שלו והגיעה השעה לפרישה.
אליעזר גולדברג: תודה, מר רביד, על הכל.
אליעזר גולדברג: אמנם הוועדה מינתה את עו"ד פינטו, אבל אני מניח שעוד מעט תתקבל החלטה לפיה עו"ד פינטו אכן יתמנה למנהל נציב תלונות הציבור.
אליעזר גולדברג: בהנחה שאכן כך יקרה בעוד דקה אחת או שתיים, אני מברך את עו"ד פינטו מאחל לו הצלחה רבה.
אליעזר גולדברג: דיברתי קודם על תיפקודה של הנציבות ועל יעילותה, אבל תמיד אפשר לשפר.
אליעזר גולדברג: אני מאחל לך הצלחה רבה, שתמשיך לנווט את ספינת הנציבות בתקופה שבה תמלא את התפקיד.
אליעזר גולדברג: בהצלחה רבה.
רוני בר-און: אדוני היושב ראש, אני מכיר הרבה מאוד שנים את מר רביד ואת המועמד המוצע.
רוני בר-און: לכן, אני מרגיש צורך אישי לומר כמה מילות הערכה.
רוני בר-און: את אביגדור אני מכיר מהיום שבו הכרתי את רעייתי – לפני יותר ממ-34 שנים.
רוני בר-און: הוא ידיד המשפחה, וכשבאתי אל המשפחה פגשתי את אביגדור.
רוני בר-און: כמו כן, זכיתי להכירו גם במערכת המשפט הצבאית במגוון התפקידים שהוא מילא שם – דומני שבשיא הקריירה הוא כיהן כשופט בית הדין הצבאי – כחבר וכמי שהופעתי בפניו.
רוני בר-און: כדי להשלים את המעגל, המבקר דיבר על שעות העבודה הבלתי אפשריות של עו"ד רביד.
רוני בר-און: כשכן של משרדי הנציבות ומשרדי המבקר, חשבתי שאני הוא המטורף האחרון שעוזב את הבניין או מגיע אליו – ב-6:00 או ב-6:30 בבוקר, ובחצות.
רוני בר-און: אבל אביגדור תמיד חלף על פניי, הקדים אותי בדקה או בא דקה אחריי.
רוני בר-און: כשיסדו את הנציבות, לפני כמעט 30 שנה כמדומני, אשתי עבדה שם בשנה או בשנתיים הראשונות לכהונתה כעורכת דין.
רוני בר-און: אני חושב שעו"ד רביד מהווה דוגמה ומופת למשרת ציבור באמונה.
רוני בר-און: דורי, אלו הן באמת נעליים ענקיות.
רוני בר-און: מכיון שהיתה לי הזכות להכיר גם אותך, כחבר בוועדה הציבורית שהקימה את הסניגוריה הציבורית ואחר כך בלשכת עורכי הדין, עקבתי אחר המחוייבות והתרומה הבלתי נלאית שלך לעבודת הסניגוריה הציבורית.
רוני בר-און: אני חושב שזוהי בחירה מעולה – גם באיש ובעיקר בקונספט.
רוני בר-און: אני חושב שנציבות תלונות הציבור היא הסניגוריה הציבורית הגדולה לכלל עם ישראל – גם לאנשים הבוחרים שלא להסתבך בפלילים.
רוני בר-און: לקחתם סניגור ציבורי אמיתי, שידאג לציבור ככלל ולציבור כפרטים.
רוני בר-און: אני מברך את שניכם.
אמנון כהן: חברי הכנסת, אני משער שאנחנו מסכימים למינוי.
אמנון כהן: אבקש למנות לתפקיד מנהל נציבות תלונות הציבור את עו"ד דורי פינטו.
אמנון כהן: האם כולם מסכימים?
אמנון כהן: הצבעה בעד – פה אחד המינוי אושר פה אחד
אמנון כהן: אם כן, המינוי אושר פה אחד.
אמנון כהן: מכאן אנחנו רוצים לברך שוב את המנהל הפורש, אביגדור רביד.
אמנון כהן: בשם הוועדה בירכתי אותך בראשית הישיבה, ואני מצטרף כמובן לכל הדברים שאמר המבקר.
אמנון כהן: מילאת את תפקידך על הצד הטוב ביותר, והצעדת את האגף הזה להישגים רבים.
אמנון כהן: גם למחליפך בתפקיד, עו"ד דורי פינטו, אנחנו מאחלים הצלחה בשליחות הציבורית האמיתית.
אמנון כהן: מהדו"ח שהכנתם עולה כי ישנם הרבה מאוד ליקויים שצריך לתקן.
אמנון כהן: בשיתוף פעולה נעלה את הדברים המופיעים בדו"ח על סדר היום הציבורי, וננסה לתקנם עד כמה שניתן.
אמנון כהן: בשם הוועדה ובשם כולנו – בהצלחה.
עו"ד אביגדור רביד: אדוני היושב ראש, חברי הוועדה הנכבדה, מבקר המדינה ונציב תלונות הציבור, הנוכחים מצוות עובדי נציבות תלונות הציבור ממשרד מבקר המדינה, וכמובן מר דורי פינטו, המנהל החדש – דרך צלחה.
עו"ד אביגדור רביד: עיינתי בפרוטוקול מ-17 במרץ 1992.
עו"ד אביגדור רביד: אמרתי שם דבר שאני לא נוהג לומר בדרך כלל – אמרתי שאני מתרגש עם קבלת התפקיד.
עו"ד אביגדור רביד: לאמיתו של דבר יש כאן איזושהי סגירת מעגל, כי גם היום אני קצת מתרגש, אם כי מכיוון הפוך.
עו"ד אביגדור רביד: התרגשתי מכך שהיה לי יתרון וחיסרון על מר פינטו.
עו"ד אביגדור רביד: הייתי במשרד כבר 5 חודשים, וידעתי במה כרוך התפקיד הזה – תפקיד מעניין, מורכב ולא קל מכל הבחינות.
עו"ד אביגדור רביד: לסגת – לא רציתי, וידעתי במה כרוכה ההליכה קדימה.
עו"ד אביגדור רביד: באותה ישיבה הודיתי לחברי הוועדה הנכבדה הזאת על האמון שהפקידו בידי את התפקיד הזה, והיום הייתי חוזר ואומר על כך שוב.
עו"ד אביגדור רביד: היום אני מוסיף גם את התודה על מילות הברכה החמות ששמעתי.
עו"ד אביגדור רביד: התפקיד הזה מחייב ייעוד ושליחות, ולא לתפארת המליצה, אחרת קשה לבצע אותו.
עו"ד אביגדור רביד: הקושי של התפקיד נגזר מכך שפונים אלינו אנשים עם ציפיות, לאחר שנוצרה בליבם טרוניה לא קטנה כלפי אותן רשויות שאיכזבו אותם לטענתם או עשו להם עוול.
עו"ד אביגדור רביד: הם מצפים מאיתנו שאנחנו נרפא את כל החוליים.
עו"ד אביגדור רביד: בחלק מהמקרים אנחנו מצליחים במשימה, ובחלק אחר – לא.
עו"ד אביגדור רביד: הייעוד שלנו הוא פשוט: לתת את השירות הזה בצורה הנכונה ובזמן סביר, אחרת – זהו צדק שמאחר.
עו"ד אביגדור רביד: המטרה הזו איננה מושגת באמצעים קלים.
עו"ד אביגדור רביד: יש הרבה תלונות, זו פונקציה של התלונות, המורכבות והקושי, וכוח האדם העומד לרשותנו.
עו"ד אביגדור רביד: אני רוצה לומר שהמלאכה של בירור התלונות מוכיחה את העובדה שאנחנו עומדים בציפיות הללו.
עו"ד אביגדור רביד: פה ושם אנחנו חורגים, אני לא חושב שאנחנו צריכים לנוח על זרי הדפנה, כי תמיד יש מקום לשיפורים, אבל הייתי אומר בפה מלא שהסטנדרט הוא לא רע, וזה לא רק תודות למנהל הנציבות, אלא תודות לצוות המסור והחרוץ העומד לרשותו, שחלק ממנו יושב כאן, כי בלי הצוות הזה אי אפשר לזוז.
עו"ד אביגדור רביד: זו איננה מלאכה לאדם אחד או לחמישה איש.
עו"ד אביגדור רביד: זהו צוות שגילה מסירות ואיכפתיות, ואלו הן התוצאות.
עו"ד אביגדור רביד: אני מודה שוב על הדברים ששמעתי כאן, ואני מאחל למי שבא במקומי: תשקיע – יהיו תוצאות.
עו"ד אביגדור רביד: אני מושכנע שאותו יחס טוב שקיבלתי כשבאתי חדש למשרד הזה, ואני מוכן לומר שריפדו לי את הדרך בצורה הטובה ביותר, גם אתה תזכה לכל הסיוע, וחבלי הלידה לא יהיו ארוכים, והתוצאות תהיינה אפילו טובות יותר מאלו שהיו בעת שהגעת.
עו"ד אביגדור רביד: כל טוב ותודה לכולם.
עו"ד דורי פינטו: אני מבקש להודות למבקר המדינה ונציב תלונות הציבור על הצעת מועמדותי לפני הוועדה, ולוועדה על שהחליטה לבחור בי לתפקיד זה.
עו"ד דורי פינטו: קראתי את דוחות נציב תלונות הציבור משנים עברו, ומהדוחות עלתה תמונה של עבודה מאוד מקצועית, רצינית ועניינית של אנשי נציבות תלונות הציבור.
עו"ד דורי פינטו: זוהי עבודה שנעשתה תחת ניהולו של מר רביד ב-12 השנים האחרונות, ואני מבקש להצטרף אל מכירי התודה – כאזרח וכמי שמקבל את המשרד אותו הוא ניהל והכין.
עו"ד דורי פינטו: אני מאוד מקווה שהנציבות תצליח לעמוד בתקופתי בסטנדרטים הגבוהים שהוא הציב.
עו"ד דורי פינטו: בנוסף, אני מקווה מאוד שנוכל להעמיק ולהגביר את מודעות הציבור לנציבות תלונות הציבור, ולאפשרות להגשת תלונה לנציב תלונות הציבור.
עו"ד דורי פינטו: אני חושב שהדברים נכונים במיוחד בהתייחס לאותם בני אדם שבשל קשיים שונים – כלכליים, פיזיים או אחרים – מודעים פחות לזכויותיהם, נתקלים בקשיים או חוששים להתלונן.
עו"ד דורי פינטו: אני מקווה שניתן יהיה להגביר את המודעות ואת הנגישות לנושא.
עו"ד דורי פינטו: לגבי הגופים הנדונים, אני מקווה שניתן יהיה ליצור כלים טובים יותר לכך שהגופים הנילונים יוכלו לעשות שימוש בתלונות, לבירור התלונות לטווח הארוך.
עו"ד דורי פינטו: אני רואה בנציבות תלונות הציבור גוף חשוב ביותר לשמירה על זכויות האזרח והאדם כפרט.
עו"ד דורי פינטו: אני אני חושב שזו היתה גישתו של מר רביד, והיא מצאה ביטוי בדוחות ובעבודת הנציבות – בעיקר בהתייחס לאותם אנשים שאין להם כלים אחרים באמצעותם יוכלו תלונותיהם ועניינם להתברר.
עו"ד דורי פינטו: אני רואה זכות גדולה במילוי בעבודה במסגרתו של גוף שזהו ייעודו – בוודאי בתפקיד ניהולי – ובהמשך לכך בשיפור עבודת המינהל ברשויות המדינה ככלל.
עו"ד דורי פינטו: אני רוצה לסיים את דבריי בתקווה שנציבות תלונות הציבור והוועדה לענייני ביקורת המדינה ימשיכו לעבוד בשיתוף פעולה, ושבעת הצורך הוועדה לענייני ביקורת המדינה תעמוד לימין הנציבות כפי שהיה בעבר, ותטיל את כל כובד משקלה לשם תיקון העניינים הדורשים תיקון, העולים מתלונות הציבור.
עו"ד דורי פינטו: אני מודה שוב למר רביד, ומאחל לו הצלחה.
אמנון כהן: בשלב זה אני נועל את הדיון, ופותח מייד את הדיון בנושא אישור סיכומיה והצעותיה של הוועדה לענייני ביקורת המדינה בדו"ח 53ב של מבקר המדינה.
אמנון כהן: אני פותח את הדיון בנושא:
אמנון כהן: אישור סיכומיה והצעותיה של הוועדה לענייני ביקורת המדינה לדו"ח 53ב' של מבקר המדינה.
אמנון כהן: הסיכומים וההצעות הועברו למשרד מבקר המדינה, וקיבלנו את ההערות.
אמנון כהן: אנחנו נדון בהן היום ובסופו של הדיון נאשר את הדברים.
אמנון כהן: בשלב הבא החומר יונח על שולחן הכנסת, וייערך דיון בכנסת לגבי הנושאים הללו.
אמנון כהן: בנוסף, יהיו הצעות החלטה – המלצות המליאה להעביר את הדברים לביצוע על ידי משרדי ממשלה, בהתאם לנושאים שהועלו על ידי המבקר ונדונו כאן בוועדה.
אמנון כהן: אני רוצה להודות למנהלת הוועדה, שהכינה את כל החומר יחד עם הצוות.
אמנון כהן: צוות הוועדה עבד קשה זמן רב, וברצוני להודות לכם על העבודה עד עתה.
אמנון כהן: אנחנו נדון בדברים, ונשמע את החברים.
אמנון כהן: כיוון שנמצאים כאן אנשים הנוגעים לנושאים מסויימים, לא נתחיל לדון בחומר כפי שהוא מופיע בדפים, אלא נתחיל מנושא 4: נציבות שירות המדינה- הליכי משמעת בשירות המדינה.
אמנון כהן: משרד המבקר ציין כמה הערות, ונבחן את הדברים.
רוני בר-און: אדוני היושב ראש, מתי אתה מתכוון לדון בעניין משרד ראש הממשלה?
אמנון כהן: מלכתחילה רציתי לדון בנושאים באופן רציף, אך לבקשתו של משרד מבקר המדינה אנחנו נדון בשני נושאים תחילה, ולאחר מכן נדון בדברים לפי הסדר.
רוני בר-און: אני חייב לצאת לבית המשפט העליון בשעה 11:00.
אמנון כהן: אם כך, לאחר שני הנושאים האמורים נדון במשרד ראש הממשלה, ולאחר מכן נמשיך.
ירדנה מלר-הורביץ: לגבי נציבות שירות המדינה, קיבלנו תוספת לגבי סיכומי הוועדה והצעות ההחלטה.
אליעזר גולדברג: אולי כדאי לציין לצורך הבהרה, שאני לא מתערב בהחלטות הוועדה.
אליעזר גולדברג: לכל היותר, אני יכול להציע הצעה שנראית לי.
אליעזר גולדברג: הוועדה תרצה לקבל – תקבל; לא תרצה – תדחה.
אליעזר גולדברג: אבל אני לא מתערב בהחלטות הוועדה.
אמנון כהן: לכן אמרתי שאם יש דברים מהותיים, נדון עליהם.
אמנון כהן: אבל אם יש שינויים קלים בניסוח או במינוח אותם אפשר לשנות, אני לא רואה בכך בעיה.
אמנון כהן: אני לא רואה כאן מעורבות, מדובר בניסוח כזה או אחר.